LIETUVOS RESPUBLIKOS VYRIAUSYBĖ

N U T A R I M A S

DĖL VALSTYBĖS INSTITUCIJŲ, SAVIVALDYBIŲ IR KITŲ JURIDINIŲ ASMENŲ, ATSAKINGŲ UŽ EUROPOS ŽEMĖS ŪKIO GARANTIJŲ FONDO PRIEMONIŲ ĮGYVENDINIMĄ, PASKYRIMO

2006 m. spalio 11 d. Nr. 987

Vilnius

Vadovaudamasi Lietuvos Respublikos žemės ūkio ir kaimo plėtros įstatymu (Žin., 2002, Nr. 72-3009), Lietuvos Respublikos vietos savivaldos įstatymu (Žin., 1994, Nr. 55-1049; 2000, Nr. 91-2832), 1989 m. gruodžio 21 d. Tarybos reglamentu (EEB) Nr. 4045/89 dėl valstybių narių atliekamo sandorių, sudarančių Europos žemės ūkio orientavimo ir garantijų fondo Garantijų skyriaus finansavimo sistemos dalį, patikrinimo ir panaikinančiu Direktyvą 77/435/EEB (OL 2004 m. specialusis leidimas, 3 skyrius, 9 tomas, p. 208), su paskutiniais pakeitimais, padarytais 2002 m. lapkričio 28 d. Tarybos reglamentu (EB) Nr. 2154/2002 (OL 2004 m. specialusis leidimas, 3 skyrius, 37 tomas, p. 443), 1995 m. birželio 22 d. Tarybos reglamentu (EB) Nr. 1469/95 dėl priemonių, kurių turi būti imtasi, atsižvelgiant į tam tikrus EŽŪOGF Garantijų skyriaus finansuojamų operacijų gavėjus (OL 2004 m. specialusis leidimas, 3 skyrius, 17 tomas, p. 432), 1996 m. balandžio 24 d. Komisijos reglamentu (EB) Nr. 745/96, nustatančiu išsamias Tarybos reglamento (EB) Nr. 1469/95 dėl priemonių, kurių turi būti imtasi, atsižvelgiant į tam tikrus EŽŪOGF Garantijų skyriaus finansuojamų operacijų gavėjus, taikymo taisykles (OL 2004 m. specialusis leidimas, 3 skyrius, 19 tomas, p. 30), 2000 m. lapkričio 24 d. Komisijos reglamentu (EB) Nr. 2584/2000, nustatančiu informacijos apie tam tikrus jautienos, veršienos ir kiaulienos vežimus keliais į Rusijos Federacijos teritoriją perdavimo sistemą (OL 2004 m. specialusis leidimas, 11 skyrius, 34 tomas, p. 231), su paskutiniais pakeitimais, padarytais 2003 m. sausio 10 d. Komisijos reglamentu (EB) Nr. 44/2003 (OL 2004 m. specialusis leidimas, 11 skyrius, 45 tomas, p. 200), 2003 m. rugsėjo 29 d. Tarybos reglamentu (EB) Nr. 1782/2003, nustatančiu bendrąsias tiesioginės paramos schemų pagal bendrą žemės ūkio politiką taisykles ir nustatančiu tam tikras paramos schemas ūkininkams bei iš dalies keičiančiu Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (OL 2004 m. specialusis leidimas, 3 skyrius, 40 tomas, p. 269) su paskutiniais pakeitimais, padarytais 2006 m. vasario 20 d. Tarybos reglamentu (EB) Nr. 319/2006 (OL 2006 L 58, p. 32), 2005 m. birželio 21 d. Tarybos reglamentu (EB) Nr. 1290/2005 dėl bendrosios žemės ūkio politikos finansavimo (OL 2005 L 209, p. 1), su paskutiniais pakeitimais, padarytais 2006 m. vasario 20 d. Tarybos reglamentu (EB) Nr. 320/2006, OL 2006 L 58, p. 42), 2006 m. birželio 21 d. Komisijos reglamentu (EB) Nr. 885/2006, nustatančiu išsamias Tarybos reglamento (EB) Nr. 1290/2005 nuostatų dėl mokėjimo agentūrų ir kitų įstaigų akreditavimo bei EŽŪGF ir EŽŪFKP sąskaitų patikrinimo ir patvirtinimo taikymo taisykles (OL 2006 L 171, 6 23, p. 90), 2006 m. birželio 21 d. Komisijos reglamentu (EB) Nr. 884/2006, nustatančiu Tarybos reglamento (EB) Nr. 1290/2005 nuostatų dėl intervencinių priemonių finansavimo iš EŽŪOGF ir valstybių narių mokėjimo agentūrų saugojimo valstybės sandėliuose operacijų apskaitos taikymo taisykles (OL 2006 L 171, p. 35), 2006 m. birželio 21 d. Komisijos reglamentu (EB) Nr. 883/2006, nustatančiu išsamias Tarybos reglamento (EB) Nr. 1290/2005 taikymo taisykles dėl mokėjimo agentūrų apskaitos tvarkymo, išlaidų ir įplaukų deklaravimo ir išlaidų kompensavimo iš EŽŪGF ir EŽŪFKP sąlygų (OL 2006 L 171, p. 1), 2006 m. vasario 20 d. Tarybos reglamentu (EB) Nr. 320/2006, nustatančiu laikiną Bendrijos cukraus pramonės restruktūrizavimo schemą ir iš dalies keičiančiu reglamentą (EB) Nr. 1290/2005 dėl bendrosios žemės ūkio politikos finansavimo (OL 2006 L 58, p. 42), taip pat siekdama užtikrinti Europos žemės ūkio garantijų fondo priemonių įgyvendinimą, Lietuvos Respublikos Vyriausybė nutaria:

1. Paskirti:

1.1. Žemės ūkio ministeriją:

1.1.1. Europos žemės ūkio garantijų fondo (toliau vadinama – EŽŪGF) kompetentingąja institucija;

1.1.2. žemės ūkio veiklos subjektų konsultavimo žemės ir ūkio valdymo klausimais atsakingąja institucija;

1.2. Nacionalinę mokėjimo agentūrą prie Žemės ūkio ministerijos (toliau vadinama – Nacionalinė mokėjimo agentūra):

1.2.1. atsakingąja institucija, kuri gautų ir teiktų Europos Komisijai pranešimus apie pažeidimus (pažeidimų, apie kuriuos turi būti informuota Europos Komisija, sritis nustato 1995 m. birželio 22 d. Tarybos reglamentas (EB) Nr. 1469/95) pagal 1996 m. balandžio 24 d. Komisijos reglamentą (EB) Nr. 745/96;

1.2.2. atsakingąja institucija, atsakinga už 2000 m. lapkričio 24 d. Komisijos reglamento (EB) Nr. 2584/2000 įgyvendinimą Lietuvoje.

2. Nustatyti, kad Nacionalinė mokėjimo agentūra yra atsakinga už EŽŪGF priemonių administravimą, lėšų mokėjimą, apskaitą ir kontrolę, taip pat atlieka Specialiojo departamento funkcijas, numatytas 1989 m. gruodžio 21 d. Tarybos reglamente (EEB) Nr. 4045/89.

3. Paskirti valstybės institucijas, savivaldybes ir kitus juridinius asmenis, atsakingus už EŽŪGF priemonių įgyvendinimą:

3.1. už tiesiogines išmokas:

3.1.1. valstybės įmonę Žemės ūkio informacijos ir kaimo verslo centrą (toliau vadinama – Žemės ūkio informacijos ir kaimo verslo centras) už: žemės sklypų identifikavimo sistemos kūrimą, įgyvendinimą ir tvarkymą; Žemės ūkio ministerijos pavedimu nuotolinio deklaruotų plotų tikrinimo organizavimą ir vykdymą; gyvulių registravimo ir identifikavimo sistemos kompiuterinės centrinės duomenų bazės ir išmokų už kvotinį pieną informacinės sistemos tvarkymą, įgyvendinimą ir tvarkymą; Žemės ūkio ir kaimo verslo registro tvarkymą; išmokų už gyvulius ir kvotinį pieną gavėjų sąrašų ir mokėtinų sumų už kvotinį pieną teikimą Nacionalinei mokėjimo agentūrai;

3.1.2. Valstybinę maisto ir veterinarijos tarnybą – už informacijos apie gyvulių registravimo ir identifikavimo tvarkos pažeidimus teikimą Nacionalinei mokėjimo agentūrai;

3.1.3. savivaldybes – už paraiškų ir kitų dokumentų priėmimą, registravimą, pirminį patikrinimą ir įvedimą į informacinę sistemą seniūnijose (išskyrus paraiškų atskiroms tiesioginėms išmokoms už baltąjį cukrų gauti duomenų įvedimą), seniūnijose išspausdintų paraiškų perdavimą Nacionalinei mokėjimo agentūrai ir informacijos teikimą paramos gavėjams;

3.2. už pieno gamybos kvotas:

3.2.1. Žemės ūkio informacijos ir kaimo verslo centrą už: ataskaitų, gautų iš pieno supirkimo įmonių, pieno gamintojų prašymų, paraiškų ir deklaracijų duomenų įvedimą į pieno gamybos kvotų administravimo informacinę sistemą, pieno gamintojų informavimą apie duomenų neatitikimą, informacijos ir pirminių dokumentų pateikimą Nacionalinei mokėjimo agentūrai; gyvulių registravimo ir identifikavimo sistemos kompiuterinės centrinės duomenų bazės tvarkymą; Žemės ūkio ir kaimo verslo registro tvarkymą; gyvulių veislininkystės informacinės sistemos tobulinimą ir tvarkymą; pieno gamybos kvotų prekybos informacinės sistemos kūrimą, įgyvendinimą ir tvarkymą; aukciono dalyvių įmokų, pieno gamintojų paraiškų kvotoms pirkti/parduoti administravimą ir su tuo susijusios informacijos pateikimą Nacionalinei mokėjimo agentūrai;

3.2.2. savivaldybes – už pieno gamintojų paraiškų ir deklaracijų tvarkymą (priėmimą, registravimą, pirminį patikrinimą) ir perdavimą Žemės ūkio informacijos ir kaimo verslo centrui, gamintojų informavimą seniūnijose apie atmestas ar blogai užpildytas paraiškas ir deklaracijas, taip pat visus pasikeitimus, susijusius su pieno gamybos kvotos turėtojo individualia kvota, o skiriant kvotas iš nacionalinio rezervo ar pieno gamintojams teikiant prašymus ir įrodymus dėl rezervuotos kvotos atstatymo – pieno ūkių tikrinimą, išvadų dėl tinkamumo gauti kvotą iš nacionalinio rezervo teikimą ir dokumentų perdavimą Nacionalinei mokėjimo agentūrai;

3.2.3. Valstybinę maisto ir veterinarijos tarnybą – už informacijos apie gyvulių registravimo ir identifikavimo tvarkos pažeidimus bei ūkių atitikimą sanitarijos ir veterinarijos reikalavimus teikimą Nacionalinei mokėjimo agentūrai, leidimų parduoti pieną tiesiogiai vartoti išdavimą gamintojams, tik tvarkantiems pieno apskaitą pieno ūkyje;

3.2.4. valstybės įmonę „Pieno tyrimai“ – už pieno gamintojų parduodamo pieno riebumo tyrimus ir informacijos teikimą Nacionalinei mokėjimo agentūrai;

3.3. už paramą sausųjų pašarų gamybai:

3.3.1. Valstybinę sėklų ir grūdų tarnybą prie Žemės ūkio ministerijos (toliau vadinama – Valstybinė sėklų ir grūdų tarnyba) – už sausųjų pašarų perdirbimo įmonių ir pašarų, skirtų džiovinimui ir (arba) smulkinimui, pirkėjų patvirtinimo suteikimą ir atšaukimą;

3.3.2. Valstybinę maisto ir veterinarijos tarnybą – už privalomųjų sausųjų pašarų kokybės reikalavimų kontrolę;

3.4. Valstybinę sėklų ir grūdų tarnybą – už sėklos sertifikavimą;

3.5. už žemės ūkio ir maisto produktų intervencinį pirkimą ir kitas intervencines priemones, įskaitant paramos priemones vidaus vartojimui ir perdirbimui skatinti, išskyrus intervencines žuvininkystės produktų priemones (toliau vadinama – intervencinės priemonės):

3.5.1. valstybės įmonę Lietuvos žemės ūkio ir maisto produktų rinkos reguliavimo agentūrą už: sprendimo dėl paraiškos tinkamumo priėmimą; oficialaus leidimo atlikti mokėjimą teikimą; garantijų administravimą; atsargų apskaitos, ataskaitų bei duomenų ataskaitoms rengimą ir pateikimą intervencines priemones administruojančioms institucijoms (duomenys viešojo saugojimo mėnesinėms ir metinėms ataskaitoms, taip pat EŽŪGF metinei ataskaitai, ataskaitai apie žemės ūkio ir maisto produktų, kuriems taikomos intervencinės priemonės, kiekį, prognozuojamas apskaičiuoti išlaidas ir kita); asmenų, susijusių su intervencinėmis priemonėmis, tikrinimą ir patvirtinimą pagal teisės aktų reikalavimus; produktų, kuriems taikomos intervencinės priemonės, tikrinimą bei tikslinio naudojimo žemės ūkio ir maisto produktų dokumentų tikrinimą, ar šie produktai panaudoti pagal paskirtį;

3.5.2. Muitinės departamentą prie Finansų ministerijos (toliau vadinama – Muitinės departamentas) ir jo įgaliotas muitinės įstaigas už:

3.5.2.1. paimtų iš intervencinių atsargų žemės ūkio produktų, kuriuos numatoma išgabenti iš Europos Sąjungos (toliau vadinama – ES) muitų teritorijos arba gabenti į tam tikras paskirties vietas ES muitų teritorijoje, muitinį tikrinimą;

3.5.2.2. žemės ūkio ir maisto produktų laboratorinių tyrimų atlikimą ir jų klasifikacijos pagal Kombinuotąją nomenklatūrą (KN) kontrolę pagal Lietuvos žemės ūkio ir maisto produktų rinkos reguliavimo agentūros pateiktus prašymus;

3.5.2.3. kitų funkcijų, numatytų bendradarbiavimo įgyvendinant EŽŪGF priemones sutartyje, sudarytoje tarp Nacionalinės mokėjimo agentūros, Lietuvos žemės ūkio ir maisto produktų rinkos reguliavimo agentūros ir Muitinės departamento, atlikimą;

3.5.3. Valstybinę maisto ir veterinarijos tarnybą už: maisto produktų (išskyrus grūdus), kuriems taikomos intervencinės priemonės, sudėties, kokybės, pakuotės ir ženklinimo atitikties nustatytiems reikalavimams tikrinimą; šių maisto produktų gamybos bei perdirbimo priežiūrą ir tikrinimą; sandėlių bei šaldyklų priežiūrą ir tikrinimą;

3.5.4. Valstybinę sėklų ir grūdų tarnybą už: priimamų, perimamų, saugomų ir realizuojamų grūdų, kuriems taikomos intervencinės priemonės, kokybės atitikties nustatytiems reikalavimams tikrinimą; intervencinių grūdų sandėlių atitikties nustatytiems reikalavimams tikrinimą; specialiosios kokybinės ir kiekybinės apskaitos tikrinimą;

3.5.5. savivaldybes – už remtinų asmenų nustatymą vykdant maisto iš intervencinių atsargų tiekimo labiausiai nepasiturintiems asmenims ES programas;

3.6. Valstybinę gyvulių veislininkystės priežiūros tarnybą prie Žemės ūkio ministerijos (toliau vadinama – Valstybinė gyvulių veislininkystės priežiūros tarnyba) – už veislinių bitynų patvirtinimą ir veislinių bičių šeimų skaičių veisliniame bityne įrodančio dokumento išdavimą siekiantiems gauti Bitininkystės sektoriaus paramą;

3.7. už grąžinamąsias išmokas už žemės ūkio produktų eksportą į trečiąsias šalis:

3.7.1. Muitinės departamentą ir jo įgaliotas muitinės įstaigas už:

3.7.1.1. žemės ūkio produktų eksporto licencijų, kitų pagal žemės ūkio prekybos sistemą numatytų dokumentų tikrinimą ir įforminimą;

3.7.1.2. kontrolinio egzemplioriaus T5 naudojimo užtikrinimą įgyvendinant žemės ūkio prekybos sistemą;

3.7.1.3. muitinės priežiūros priemonių, susijusių su žemės ūkio produktų eksporto kompensacijų sistemos administravimu, taikymą;

3.7.1.4. muitinės priežiūros priemonių žemės ūkio produktams išankstinio eksporto kompensacijų finansavimo atvejais taikymą, kai šie produktai perdirbami ir per nustatytą laikotarpį eksportuojami, padedami į muitinės sandėlius, laisvuosius sandėlius arba laisvąsias zonas ir per nustatytą laikotarpį eksportuojami;

3.7.1.5. už muitinę priežiūrą tiekiant žemės ūkio produktus į paskirties vietas, laikomas eksporto iš Bendrijos paskirties vietomis;

3.7.1.6. žemės ūkio produktų, už kuriuos mokamos eksporto kompensacijos, muitinio tikrinimo atlikimą;

3.7.1.7. ūkio subjektų veiklos, susijusios su gaminamų ar teikiamų produktų receptūrų, įregistruotų teritorinėse muitinėse, atitikties tikrinimų atlikimą ir Nacionalinės mokėjimo agentūros informavimą apie nustatytus pažeidimus;

3.7.1.8. žemės ūkio produktų eksporto kompensacijų nomenklatūros taikymo priežiūros, įskaitant žemės ūkio produktų klasifikavimą pagal nurodytąją nomenklatūrą, atlikimą;

3.7.1.9. muitinės prižiūrimos ūkio subjektų ūkinės ir komercinės veiklos, jos apskaitos ir finansinės atskaitomybės, susijusios su žemės ūkio produktų gamyba ir prekyba, tikrinimą;

3.7.1.10. produktų, už kuriuos mokamos eksporto kompensacijos, fizinio tikrinimo muitinio įforminimo metu atlikimą ir tikrinimo rezultatų įforminimą fizinio tikrinimo aktu;

3.7.1.11. kitų funkcijų, numatytų bendradarbiavimo įgyvendinant EŽŪGF priemones sutartyje, sudarytoje tarp Nacionalinės mokėjimo agentūros, Lietuvos žemės ūkio ir maisto produktų rinkos reguliavimo agentūros ir Muitinės departamento, atlikimą;

3.7.2. Valstybinę maisto ir veterinarijos tarnybą – už veterinarinės kontrolės dėl galvijų gerovės juos transportuojant į kitas šalis, taikant eksporto kompensacijas už gyvus galvijus, atlikimą ir eksportuojamų vyno produktų atitiktį patvirtinančių dokumentų išdavimą;

3.7.3. valstybės įmonę „Gyvulių produktyvumo kontrolė“ – už suaugusių bulių ir jaučių skerdimo priežiūros vykdymą, sertifikatų išdavimą taikant specialias eksporto kompensacijas už skerdenas ir jų dalis bei jautienos iškaulinėjimo priežiūros vykdymą ir sertifikatų išdavimą taikant specialias eksporto kompensacijas už galvijų mėsą be kaulų;

3.7.4. Valstybinę sėklų ir grūdų tarnybą – už paprastųjų ir kietųjų kviečių, kitų maistinių grūdų ir dantinių (titnaginių) kukurūzų kokybės tikrinimą, kokybės sertifikatų išdavimą;

3.7.5. Valstybinę augalų apsaugos tarnybą – už eksportuojamų augalų, augalinių produktų fitosanitarinės kontrolės atlikimą ir atitikties sertifikato išdavimą;

3.8. už laikinos Bendrijos cukraus pramonės restruktūrizavimo pagalbos priemonių įgyvendinimą:

3.8.1. Socialinės apsaugos ir darbo ministeriją ir jos įgaliotas institucijas – už restruktūrizavimo plano socialinio plano įvertinimą, išvadų pateikimą Nacionalinei mokėjimo agentūrai ir šio plano priemonių vykdymo kontrolę restruktūrizavimo plano įgyvendinimo laikotarpiu;

3.8.2. Aplinkos ministeriją ir jos įgaliotas institucijas – už restruktūrizavimo plano aplinkosaugos plano įvertinimą, išvadų pateikimą Nacionalinei mokėjimo agentūrai ir šio plano priemonių vykdymo kontrolę restruktūrizavimo plano įgyvendinimo laikotarpiu;

3.8.3. apskričių, kurių teritorijose veikia cukraus fabrikai, viršininkus ir jų įgaliotas institucijas – už restruktūrizavimo plano regioniniu aspektu įvertinimą ir išvadų pateikimą Nacionalinei mokėjimo agentūrai.

4. Paskirti valstybės institucijas ir kitus juridinius asmenis, atsakingus už pagal Europos Bendrijos teisę centralizuotai finansuojamas EŽŪGF priemones:

4.1. už intervencines žuvininkystės produktų priemones:

4.1.1. Nacionalinę mokėjimo agentūrą – už lėšų mokėjimą, apskaitą, skolų valdymą ir finansinių ataskaitų teikimą;

4.1.2. valstybės įmonę Lietuvos žemės ūkio ir maisto produktų rinkos reguliavimo agentūrą už: sprendimo dėl paraiškos tinkamumo priėmimą; oficialaus leidimo atlikti mokėjimą teikimą; garantijų administravimą; žuvininkystės produktų, kuriems taikomos intervencinės priemonės, ir jų panaudojimo tikrinimą; prognozuojamų priskaičiuoti išlaidų, ataskaitų bei duomenų ataskaitoms rengimą ir pateikimą intervencines žuvininkystės produktų priemones administruojančioms institucijoms;

4.1.3. Žuvininkystės departamentą prie Žemės ūkio ministerijos (toliau vadinama – Žuvininkystės departamentas) – už pateiktų pirminiam pardavimui žuvininkystės produktų rūšiavimo pagal dydžio ir šviežumo kategorijas kontrolę, iš rinkos pašalintų žuvininkystės produktų atitikties deklaruojamoms dydžio ir šviežumo kategorijoms tikrinimą;

4.2. už paramą žuvininkystės produktų gamintojų organizacijoms:

4.2.1. Nacionalinę mokėjimo agentūrą – už lėšų mokėjimą, apskaitą, skolų valdymą ir finansinių ataskaitų teikimą;

4.2.2. Žuvininkystės departamentą už: žuvininkystės produktų gamintojų organizacijų pripažinimą, pripažinimo panaikinimą, šių organizacijų veiklos kontrolę, jų veiklos metinių programų patvirtinimą ir vykdymo kontrolę, sprendimo dėl tinkamumo apmokėti šių organizacijų paraiškas jų veiklos metinių programų įgyvendinimo paramai gauti priėmimą; informacijos, ataskaitų ir prognozuojamų priskaičiuoti išlaidų pateikimą šias priemones administruojančioms institucijoms;

4.3. už gyvūnų ligų likvidavimo ir priežiūros programų įgyvendinimą:

4.3.1.Valstybinę maisto ir veterinarijos tarnybą – už likviduotų gyvūnų, sunaikintų gyvūninių produktų, pašarų, lesalų, pašarinių žaliavų, sunaikintos įrangos, patalpų valymo, dezinsekcijos, dezinfekcijos apskaitos vykdymą;

4.3.2. Nacionalinę mokėjimo agentūrą – už gyvūnų laikytojų prašymų atlyginti nuostolius, patirtus naikinant gyvūnų užkrečiamąsias ligas, apribojant gyvūnų judėjimą arba sąlygotus dėl vartotojų elgsenos pasikeitimo neigiamo poveikio rinkai, priėmimą ir registravimą, gyvūnų laikytojų pateiktų nuostolių apskaičiavimo bei kompensacinių išmokų patikrinimą pagal Žemės ūkio ministerijos patvirtintas biologinio turto ir žemės ūkio produkcijos normatyvines kainas, lėšų mokėjimą, apskaitą ir skolų valdymą.

5. Pavesti:

5.1. Žemės ūkio ministerijai:

5.1.1. organizuoti Nacionalinės mokėjimo agentūros akreditavimą ir nustačius, kad ji atitinka akreditavimo kriterijus, iki 2006 m. spalio 15 d. akredituoti šią agentūrą, pranešti apie tai Europos Komisijai ir nuolat kontroliuoti, kad Nacionalinė mokėjimo agentūra, atlikdama EŽŪGF mokėjimo agentūros funkcijas, atitiktų akreditavimo kriterijus;

5.1.2. iki 2006 m. gruodžio 31 d. parengti EŽŪGF paramos administravimo ir pagal šį fondą administruojamų šio nutarimo 3 punkte (išskyrus 3.8 punktą) nurodytų priemonių įgyvendinimo taisykles arba papildyti esamas;

5.1.3. iki 2006 m. lapkričio 1 d. parengti laikinos Bendrijos cukraus pramonės restruktūrizavimo pagalbos administravimo ir kontrolės taisykles;

5.1.4. iki 2006 m. gruodžio 31 d. pakeisti bendradarbiavimo sutarties tarp Nacionalinės mokėjimo agentūros ir savivaldybių (atsižvelgiant į joms priskirtas funkcijas) dėl EŽŪGF priemonių įgyvendinimo standartines sąlygas – numatyti jose funkcijas, nurodytas šio nutarimo 3 punkte;

5.1.5. iki 2006 m. gruodžio 1 d. pakeisti Nacionalinės mokėjimo agentūros, Valstybinės augalų apsaugos tarnybos, Valstybinės gyvulių veislininkystės priežiūros tarnybos, Valstybinės sėklų ir grūdų tarnybos nuostatus, taip pat Žemės ūkio informacijos ir kaimo verslo centro, valstybės įmonės „Gyvulių produktyvumo kontrolė“, valstybės įmonės „Pieno tyrimai“ ir Lietuvos žemės ūkio ir maisto produktų rinkos reguliavimo agentūros įstatus – numatyti juose funkcijas, nurodytas šio nutarimo 3 punkte;

5.1.6. per mėnesį nuo šio nutarimo įsigaliojimo parengti ir pateikti Lietuvos Respublikos Vyriausybei nutarimo dėl šios ministerijos nuostatų pakeitimo projektą;

5.2. apskričių viršininkams – organizuoti žemės ūkio naudmenų ir pasėlių plotų ribų įbraižymo kontrolinių žemės sklypų žemėlapio fragmentuose darbus;

5.3. Nacionalinei mokėjimo agentūrai:

5.3.1. per 15 kalendorinių dienų nuo šio nutarimo 5.1.2 punkte nurodytų teisės aktų patvirtinimo dienos parengti ir patvirtinti EŽŪGF administruojamų priemonių įgyvendinimo procedūrų aprašus arba papildyti esamus;

5.3.2. parengti ir pasirašyti:

5.3.2.1. per 15 kalendorinių dienų nuo šio nutarimo 5.1.2 punkte nurodytų teisės aktų patvirtinimo dienos – bendradarbiavimo ir asmens duomenų teikimo sutartis su šio nutarimo 3 punkte nurodytomis valstybės institucijomis ir kitais juridiniais asmenimis, atsižvelgiant į šiuo nutarimu jiems priskirtas funkcijas ir vadovaujantis ES teisės aktais, reglamentuojančiais EŽŪGF priemonių įgyvendinimą;

5.3.2.2. per 15 kalendorinių dienų nuo šio nutarimo 5.1.2 punkte nurodytų teisės aktų patvirtinimo dienos bendradarbiavimo sutartis su savivaldybėmis;

5.3.2.3. per 15 kalendorinių dienų nuo šio nutarimo 5.1.2 punkte nurodytų teisės aktų patvirtinimo dienos – bendradarbiavimo sutartis dėl susijusių su EŽŪGF finansuojamų priemonių administravimu funkcijų vykdymo:

5.3.2.3.1. su pieno supirkimo ir perdirbimo įmonėmis – dėl superkamo pieno apskaitos, duomenų bei ataskaitų teikimo Nacionalinei mokėjimo agentūrai, apskaičiuotų sumų už viršytą pieno gamybos kvotą surinkimo iš gamintojų ir perdavimo Nacionalinei mokėjimo agentūrai, gamintojų informavimo;

5.3.2.3.2. su baltojo cukraus gamintojais – dėl cukrinių runkelių augintojams skirtų baltojo cukraus kvotų ataskaitų teikimo Nacionalinei mokėjimo agentūrai;

5.3.2.4. per 15 kalendorinių dienų nuo šio nutarimo 5.1.2 punkte nurodytų teisės aktų patvirtinimo dienos – bendradarbiavimo sutartis su apskričių, kurių teritorijose veikia cukraus fabrikai, viršininkais, Aplinkos ministerija, Socialinės apsaugos ir darbo ministerija ir jų įgaliotomis institucijomis dėl atitinkamų restruktūrizavimo plano dalių patvirtinimo, šio plano veiksmų įvykdymo kontrolės ir ataskaitų Nacionalinei mokėjimo agentūrai pateikimo;

5.4. valstybės institucijoms, savivaldybėms ir kitiems juridiniams asmenims, paskirtiems atsakingais už EŽŪGF priemonių įgyvendinimą:

5.4.1. per 15 kalendorinių dienų nuo šio nutarimo 5.1.2 punkte nurodytų teisės aktų patvirtinimo dienos pasirašyti arba papildyti jau pasirašytas su Nacionaline mokėjimo agentūra bendradarbiavimo sutartis, atitinkančias 2006 m. birželio 21 d. Komisijos reglamento (EB) Nr. 885/2006, nustatančio išsamias Tarybos reglamento (EB) Nr. 1290/2005 nuostatų dėl mokėjimo agentūrų ir kitų įstaigų akreditavimo bei EŽŪGF ir EŽŪFKP sąskaitų patikrinimo ir patvirtinimo taikymo taisykles;

5.4.2. per 15 kalendorinių dienų nuo šio nutarimo 5.1.2 punkte nurodytų teisės aktų patvirtinimo dienos parengti, suderinti su Nacionaline mokėjimo agentūra ir patvirtinti šiuo nutarimu jiems priskirtų funkcijų atlikimo procedūrų aprašus, atitinkančius 2006 m. birželio 21 d. Komisijos reglamento (EB) Nr. 885/2006, nustatančio išsamias Tarybos reglamento (EB) Nr. 1290/2005 nuostatų dėl mokėjimo agentūrų ir kitų įstaigų akreditavimo bei EŽŪGF ir EŽŪFKP sąskaitų patikrinimo ir patvirtinimo taikymo taisykles.

6. Nustatyti, kad šiame nutarime nurodytos institucijos, bendradarbiaudamos ir vykdydamos šiuo nutarimu nustatytas funkcijas, turi teisę tvarkyti pareiškėjų asmens duomenis teisėtu ir apibrėžtu tikslu, tačiau tik tais atvejais ir tiek, kiek tai būtina šiuo nutarimu pavestoms funkcijoms vykdyti, Lietuvos Respublikos asmens duomenų teisinės apsaugos įstatymo (Žin., 1996, Nr. 63-1479; 2003, Nr. 15-597) nustatyta tvarka.

7. Rekomenduoti savivaldybėms paskirti šio nutarimo 3 punktu priskirtoms funkcijoms vykdyti asmenis, turinčius aukštąjį išsilavinimą, labai gerai mokančius dirbti kompiuteriu ir atitinkančius šiuos specialiuosius reikalavimus:

7.1. išmanančius ES ir Lietuvos Respublikos teisės aktus, reglamentuojančius žemės ūkio ir kaimo plėtros sistemos funkcionavimą, taip pat ES ir Lietuvos Respublikos teikiamos paramos žemės ūkiui ir kaimo plėtrai administravimą;

7.2. išmanančius žemės ūkio srities specifiką.

Ministras Pirmininkas	Gediminas Kirkilas

Žemės ūkio ministrė	Kazimira Danutė Prunskienė